Lubyová, Martina, ministerka školstva, vedy, výskumu a športu SR (2019-10-16):
Ďakujem pekne. Vážený pán predsedajúci, vážené panie poslankyne, vážení páni poslanci, cieľom návrhu tohto, novely tohto zákona je podporiť možnosti práce s mládežou v Slovenskej republike a podporiť možnosti zapájania sa mládeže do verejného života. Podľa môjho názoru je to veľmi významný zákon, ktorý môže ovplyvniť masy našej mládeže pri vykonávaní rôznych dobrovoľníckych činností, pri vykonávaní aktivít, ktorými pomôžu zapojiť sa riadnym spôsobom do verejného života. Je mu možno venovaná malá pozornosť na to, čo to je. Je to možno tým, že sú to naozaj pozitívne zmeny, ktoré sú podporené aj celou mládežníckou komunitou, takže nie je to kontroverzná vec a preto možno nevyvoláva nejaké veľké diskusie. Ale dovoľujem si vás požiadať, aby ste mu venovali pozornosť, lebo je to naozaj jedno veľké pozitívne a masové opatrenie, ktoré pomôže našej mládeži a všetkým organizáciám, dobrovoľníkom a inštitúciám, ktoré sa venujú práci s mládežou, aby sa táto činnosť mohla rozšíriť a aby sa mládež mohla viacej zapájať do riadneho verejného, riadneho politického života. Zákon bol schválený v roku 2008 a za tých jedenásť rokov aplikačnej praxe sa situácia zmenila tak, že potrebujeme reagovať na potreby aplikačnej praxe. Jednou z vecných oblastí novelizácie je napríklad zavedenie nových profesií, alebo teda pardon, nových činností v oblasti práce s mládežou, a to je koordinácia práce s mládežou. Čiže zavádzame koordinátora práce s mládežou a lektora v oblasti práce s mládežou s tým, že navrhujeme, aby koordinátor pôsobil v každom samosprávnom kraji, kde bude jeho úlohou sieťovať jednotlivých aktérov práce s mládežou na úrovni týchto samostatných krajov. Zároveň pri týchto pracovníkoch s mládežou umožňujeme, aby túto činnosť vykonávali nielen v závislom pracovnoprávnom pomere, ale aj v rámci živnosti a dobrovoľníctva, čo opäť otvára brány k tejto činnosti a poskytuje oveľa väčšiu flexibilitu. V súvislosti s úpravou pôsobnosti nášho ministerstva sa dopĺňa aj vypracovanie strategických a koncepčných dokumentov v oblasti práce s mládežou. Ďalej, a toto je veľmi významná vec, na úrovni samospráv tento zákon vytvára právne prostredie pre pôsobenie mládežníckych parlamentov. My sa často stretávame pri našich výjazdových rokovaniach na úrovni samospráv s mládežníckymi skupinami, s aktivistami, s organizáciami, ktoré sa chcú nejakým spôsobom prejaviť a zapojiť sa do verejného života, ale nenachádzajú tú potrebnú inštitucionálnu pôdu a práve preto zavádzame ako fakultatívny inštitút, to znamená nie povinný, ale fakultatívny inštitút, tzv. mládežnícky parlament, ktorý si budú môcť zriaďovať obce, mestá na lepšie zapojenie mládeže v obci do činnosti a aktivít obce. To znamená, na zasadnutiach mestského zastupiteľstva môžu byť aj zástupcovia mládeži, mládežníckych hnutí a môžu sa aktívne zúčastňovať práce na úrovni samosprávy. Ďalej upravujeme systém akreditácie v oblasti práce s mládežou, kde z doterajšieho systému akreditácie vzdelávacích zaradení, čiže inštitúcií kamenných domov sa prechádza na akreditáciu jednotlivých vzdelávacích programov. Opäť je to niečo, čo spružňuje a otvára viac brány možnosti pracovať s mládežou aj v rámci vzdelávania. Ďalej zavádzame nový inštitút značky kvality „Moderné centrum mládeže“. Cieľom zavedenia tejto značky kvality je to, aby sa posilnila kvalita práce u právnických a fyzických osôb, ktoré ju uskutočňujú, aby sa aj mnohé menšie organizácie, ozetka, vznikajúce iniciatívy mohli preukázať a dokázať, že majú patričné štandardy na to, aby sa etablovali na trhu s týmito službami a aby sa mohli hlásiť aj jednak o štátne dotácie a jednak o prostriedky z rôznych sponzorských alebo donorských inštitúcií. Ďalej modifikujeme účely poskytnutia dotácií zo štátneho rozpočtu a podmienky poskytnutia dotácií s cieľom uľahčiť žiadateľom uchádzať sa o dotáciu v oblasti práce s mládežou. Znižujeme potrebnú finančnú spoluúčasť žiadateľov, čím tiež umožňujeme ľahší vstup do systému dotovania zo štátneho rozpočtu a zároveň navrhujeme možnosť započítať do spoluúčasti týchto organizácií aj hodnotu dobrovoľníckej práce. Dobrovoľníctvo na Slovensku je tiež pomerne podvyvinuté a práve mládežnícke organizácie často využívajú inštitút dobrovoľníctva. Je to naozaj veľmi dobrá práca, ako zapájať mládež a pritom hodnota tejto dobrovoľníckej práce zatiaľ nebola nikde zohľadnená. Nesporne je tam ekonomická hodnota. Ľudia tomu venujú pracovnú činnosť, venujú tomu svoj voľný čas a práve preto umožňujeme organizáciám, ktoré často nedisponujú veľkými finančnými obnosmi, aby svoju spoluúčasť vedeli vydokladovať a vydeklarovať aj tým, že sa hodnotí dobrovoľnícka práca, ktorú tieto organizácie vkladajú. Týmto možno opäť predpokladať posilnenie dobrovoľníctva v oblasti práce s mládežou na Slovensku. Vážený pán predsedajúci, vážené panie poslankyne, páni poslanci, ďakujem za pozornosť a dovolím si vás požiadať o prerokovanie a schválenie tohto materiálu.